Ansaana Aborɔfo dze nwomasua reba ɔman yi mu no, nna hɛn nkorɔfo wɔ kwan a wɔfa do nye hɔnho dzi nkitaho. Dɛm akwan no bi nye kyen kasa. Kyen yɛ adze a nna wodua do bɔ amandzɛɛ wɔ ɔko ber mu. Iyi ntsi, nna ohia dɛ ɔmamba biara hu kyen kasa ama sɛ wɔdze rekasa kyerɛ no a, ɔatse ase. Sɛ odu ber a no mu yɛ dzen a, kyen bɔ ɔmamfo kɔkɔ . Ɔkyerɛ nsordaafo dza wɔnyɛ wɔ akono so.
Asafokuw biara wɔ ne kyen kasa soronko na anamɔn a wobotu biara gyina kyen akwankyerɛ do.
Dza nna ɔyɛ enyigye wɔ ho nye dɛ ,sɛ obi mmfi wo kurom a, ɔrenntse dza wo kyen reka kyerɛ wo ase. Wɔpɛ dɛ obiara tse kyen no su ntsi, nna wɔdze si bea a ɔkrɔn papaapa wɔ kurom. Wɔdze kyen frɛ ɔmamfo ba nhyiamu ase. Sɛ okehia dɛ ɔhen frɛ ne mamfoe ma wɔadwendwen ehiasɛm bi ho a, ɔhen ma wɔbɔ kyen frɛ hɔn. Beebi wɔ hɔ a, sɛ wɔbɔ kyen mu ebiasa pɛr, nna ɔwɔ dɛ obiara yɛ ntsɛm kɔ ahemfie .
Wɔdze kyen yɛ mpontu na kwasafodwuma pii wɔ mbeambea. Wodua akyen do dze nkorɔfo nsabran huhuor hɔn wɔ ndze pa a wɔyɛ wɔ ɔman no mu no ho. Odu ɔman afahyɛ kɛse biara ber a, wɔdze kyen frɛ nkorɔfo a wɔtse dɛm no,ma wɔsor saw . Obi so tum sera kyenbɔnyi no ma no.
Ɔtɔ fa bi so a, wɔdze kyen sua adze na wɔdze gye hɔn enyi . Odu dɛm aber yi a, wɔdze gye hɔn enyi . Wɔdze kyenbɔ na ndwontow hyɛ nkorɔfo nkuran dɛ mma wɔnnyɛ enyihaw na wɔnyɛ edwumadzen. Ndzɛmba bi so a wɔfa kyen do kasa tsia nye nsekubɔ ,ndwamanyɛ ,awarto , mbɔdarto ,bɔgyafora na asabow .
Ndɛ mber yi, kyen kasa da ho wɔ hɔ . Wɔdze sua adze pii na wɔdze kyerɛ ber so. Nkyen ahorow a wotum dze nyan no bi nye etumpan, merefrɛ wo, frɔntɔmfrɔn, bɔmbaa, kyensin, nkrawiri, duakor, apirade na mpintsin.
Akanfo kyerɛ dɛ, wotum wo obi ɔkyerɛma anaa itum sua fi nsewnom na aforfor hɔ. Kyenka anaa ayan wɔ nkyekyɛmu ahorow anan.
Dza odzikan nye nsɛm a wɔyan no eguabɔ ase anaa wɔdze kyia ma damirifa anaa wɔdze pon amanfo hyia
Dza otsia ebien nye dza ɔkyerɛma nyan no anapa ndɔnan a adze rebɛkye ma woedzi Adɛe no. Wɔfrɛ dɛm anyan yi enyanenyan. Ɔkyerɛma dze nyannyan Ɔberempɔn na ne mamfoe na afei, ɔdze kyerɛ nsamanfo a wɔbaa fie anafua no dɛ, adze akye ntsi wɔnyɛ no ntsɛm nkɔ bea a wofi bae.
Dza otsia ebiasa nye abɔdzin. Ɔyɛ nsɛm a Ɔkyerɛma nyan dze kaakaa ahemfo a wɔkɔ hɔn nsamanekyir. Yɛfrɛ dɛm ayan no yampea
Ayan ne nkyekyɛmu a odzi ewiei nye abɛbu. Ɔyɛ nsɛm a wɔka dze forafora ayan a ɔwɔ sor ha yi mu . Ɔyɛ ayan ne fa a ɔwɔ dɛ ɔkyerɛma biara hu anaa osua no yie.
